**Informatīvais ziņojums**

**"Par Eiropas Padomes Konvencijas par noziedzīgiem nodarījumiem, kas saistīti ar kultūras vērtībām, parakstīšanu"**

Lai novērstu un apkarotu kultūras vērtību iznīcināšanu, Eiropas Padome ir izstrādājusi Konvenciju par noziedzīgiem nodarījumiem, kas saistīti ar kultūras vērtībām (turpmāk – Konvencija). Konvencija tika pieņemta 2017. gada 3. maijā un atvērta parakstīšanai 2017. gada 19. maijā Nikosijā, Kiprā, Eiropas Padomes Ministru komitejas 127. sesijā. Konvencijas spēkā stāšanās nosacījumi paredz, ka, lai Konvencija stātos spēkā, tā ir jāratificē vismaz piecām valstīm, no kurām trijām valstīm jābūt Eiropas Padomes dalībvalstīm. Līdz šim Konvenciju ir parakstījušas sešas valstis (Armēnija, Kipra, Grieķija, Portugāle, San Marino un Meksika)[[1]](#footnote-1).

Konvencija ir viens no Eiropas Padomes jaunākajiem krimināltiesību instrumentiem un ar to paredzēts nostiprināt Eiropas Padomes pieejamos līdzekļus noziedzīgu nodarījumu, kas saistīti ar kultūras vērtībām, kā arī terorisma finansēšanas, novēršanai, jo nelikumīga kultūras vērtību tirdzniecība ir viena no izplatītākajām organizētās noziedzības formām un veids, kādā tiek finansēts terorisms. Konvencija paredz kriminalizēt tādus noziedzīgus nodarījumus kā kultūras vērtību zādzība, to nelikumīga izrakšana un pārvietošana, nelikumīga ievešana un izvešana, iegādāšanās, ievietošana tirdzniecībā, dokumentu viltošana attiecībā uz kultūras vērtībām, kā arī kultūras vērtību iznīcināšana un bojāšana.

Tāpat Konvencija nosaka, ka ir jāparedz kriminālatbildība par minēto noziedzīgo nodarījumu atbalstīšanu vai kūdīšanu tos veikt un mēģinājumu, kā arī nosaka jurisdikcijas noteikumus, juridisko personu atbildību, piemērojamās sankcijas un atbildību pastiprinošos apstākļus. Papildus Konvencijā ir iekļauti arī noteikumi izmeklēšanai un kriminālvajāšanai, starptautiskajai sadarbībai un preventīviem un administratīviem pasākumiem, tajā skaitā pasākumiem starptautiskā līmenī, kā arī citi noteikumi. Vienlaikus sniegta kultūras vērtību definīcija.

Tieslietu ministrija ir veikusi tiesību normu sākotnējo izvērtējumu un piedalījusies Konvencijas izstrādē. Konvencijas projekts tā izstrādes laikā regulāri tika skaņots ar Ārlietu ministriju, Finanšu ministriju, Ģenerālprokuratūru, Iekšlietu ministriju un Kultūras ministriju.

**Lielākoties Konvencijas normas atbilst Latvijas normatīvajam regulējumam.**

Krimināllikumā (turpmāk – KL) jau ir paredzēta atbildība par zādzību (KL 175. pants), par laupīšanu (KL 176. pants), par krāpšanu (KL 177. pants), par piesavināšanos (179. pants), par izspiešanu (183. pants) un par izspiešanu organizētā grupā (184. pants). Tāpat par dokumentu viltošanu, kas saistīti ar kultūras vērtībām, var saukt pie kriminālatbildības saskaņā ar KL 275. pantu, kas paredz atbildību par dokumentu, zīmogu un spiedogu viltošanu un viltota dokumenta, zīmoga un spiedoga realizēšanu un izmantošanu, kopībā ar krāpšanu (KL 177. pants), kā arī par kultūras un nacionālā mantojuma iznīcināšanu (KL 79. pants) un par nelikumīgām darbībām ar valsts aizsardzībā esošiem kultūras pieminekļiem (KL 229. pants). Saskaņā ar KL 314. pantu jau šobrīd ir iespēja personu saukt pie atbildības par noziedzīgā kārtā iegūtas mantas iegādāšanos un realizēšanu, ja šīs mantas vērtība nepārsniedz ievērojamu apmēru. Savukārt, ja minētās darbības ir izdarītas ar mantu, kuras vērtība pārsniedz ievērojamu apmēru, tad personas atbildība iestāsies saskaņā ar KL 195.pantu. Līdz ar to atbilstoši Konvencijas 8. pantam pie kriminālatbildības par kultūras vērtību ievietošanu tirdzniecībā varēs saukt saskaņā ar KL 314. un KL 15. pantu kā par mēģinājumu realizēt noziedzīgi iegūtu kultūras vērtību, ja šīs mantas vērtība nepārsniedz ievērojamu apmēru, vai saskaņā ar KL 195. pantu un KL 15. pantu kā par mēģinājumu realizēt noziedzīgi iegūtu kultūras vērtību, kuras vērtība pārsniedz ievērojamu apmēru. Tāpat KL VIII1nodaļā ("Juridiskajām personām piemērojamie piespiedu ietekmēšanas līdzekļi") paredzēta iespēja juridiskai personai piemērot piespiedu ietekmēšanas līdzekļus, savukārt Kriminālprocesa likuma 27. nodaļā ("Rīcība ar noziedzīgi iegūtu mantu") un 28. nodaļā ("Mantisko jautājumu risinājumu nodrošināšana") paredzēta iespēja uzlikt arestu mantai un piemērot noziedzīgi iegūtas mantas konfiskāciju. KL 48. pantā ir noteikti atbildību pastiprinošie apstākļi, savukārt Kriminālprocesa likuma 369. pantā ir noteikti kriminālprocesa uzsākšanas iemesli. Kriminālprocesa likuma 10. nodaļā ("Izmeklēšanas darbības") un 11. nodaļā ("Specializētās izmeklēšanas darbības") noteikts regulējums izmeklēšanas un speciālo izmeklēšanas darbību veikšanai, lai iegūtu ziņas vai veiktu ziņu pārbaudi kriminālprocesa ietvaros. Savukārt Kriminālprocesa likuma C daļā ("Starptautiskā sadarbība krimināltiesiskajā jomā") ir noteikts, kādā veidā notiek starptautiskā sadarbība krimināllietās, tai skaitā tiesisko palīdzības lūgumu un izdošanas lūgumu izpilde.

Tomēr Konvencija ietver atsevišķas normas, kuras šobrīd nav regulētas Latvijas normatīvajos aktos vai kuras ir regulētas Latvijas normatīvajos aktos, bet pilnīgai atbilstībai Konvencijas normām būtu nepieciešams tos pilnveidot.

Atbilstoši Konvencijas 4. pantam nosakāma kriminālatbildība par tīšu kultūras vērtību rakšanu, nesaņemot likumā noteikto atļauju, nolūkā atrast un paturēt kultūras vērtības. Tāpat atbilstoši minētajam pantam nosakāma kriminālatbildība par kultūras vērtību pārvietošanu un paturēšanu, ja kultūras vērtības izraktas, nesaņemot likumā noteikto atļauju, kā arī par kultūras vērtības nelikumīgu paturēšanu, ja tā izrakta saskaņā ar likumā noteikto atļauju. Šobrīd KL nav paredzēta kriminālatbildība par kultūras vērtības nelikumīgu izrakšanu un pārvietošanu. 2018. gada 1. janvārī stāsies spēkā grozījumi KL 2291. pantā, nosakot kriminālatbildību par senlietu iegūšanu, pārvadāšanu un pārsūtīšanu, tomēr tādējādi pilnībā netiks izpildītas Konvencijas prasības, jo tas aptvers tikai senlietas, kas ir tikai daļa no kultūras vērtībām. Atbilstoši Konvencijas 14. panta nosacījumiem valsts par Konvencijas 4. panta pirmās daļas "a" punktā norādītajām darbībām, proti, par tīšu kultūras vērtību rakšanu, nesaņemot likumā noteikto atļauju, nolūkā atrast un paturēt kultūras vērtības, var piemērot arī administratīvo atbildību. Latvijas Administratīvo pārkāpumu kodeksa (turpmāk – LAPK) 89.1 pantā ir noteikta administratīvā atbildība par arheoloģisko izrakumu veikšanu bez normatīvajos aktos noteiktās atļaujas, taču arī šis regulējums pilnībā neaptver minētās prasības, jo paredz noteikt atbildību par jebkādu rakšanas darbu veikšanu nolūkā atrast kultūras vērtības. Ņemot vērā iepriekš minēto, būs nepieciešami grozījumi gan LAPK, gan KL, lai pilnībā izpildītu Konvencijas prasības, jo esošais regulējums nav uzskatāms par visaptverošu Konvencijas 4. panta izpratnē.

Konvencijas 5. un 6. pants paredz noteikt kriminālatbildību par kultūras vērtību nelikumīgu ievešanu un izvešanu, vienlaikus nosakot, ka valsts var paredzēt arī administratīvo atbildību par Konvencijas 5. panta pirmās daļas "b" un "c" punktā paredzētajām darbībām, proti, par kultūras vērtības nelikumīgu ievešanu, kas citā valstī nelikumīgi izrakta un paturēta, vai izvesta, pārkāpjot tās valsts tiesību aktus, kura klasificējusi, definējusi vai īpaši atzinusi šo kultūras vērtību par nozīmīgu saskaņā ar Konvenciju.

Konvencijas 5. un 6. pantā noteikto nacionālajos tiesību aktos regulē Ministru kabineta 2016. gada 20. decembra noteikumi Nr. 846 "Noteikumi par kultūras pieminekļu, tajā skaitā valstij piederošo senlietu, mākslas un antikvāro priekšmetu izvešanu no Latvijas un ievešanu Latvijā", ar ko Latvija ir ieviesusi nacionālajā līmenī starptautiskās prasības kultūras priekšmetu apritei. Latvijas normatīvajos aktos šobrīd nav paredzēta ne administratīvā atbildība, ne kriminālatbildība par kultūras vērtību nelikumīgu ievešanu, savukārt LAPK 89.6pantā ir noteikta administratīvā atbildība par mākslas un antikvāro priekšmetu izvešanu no Latvijas bez normatīvajos aktos noteiktās atļaujas saņemšanas. 2018. gada 1. janvārī spēkā stāsies grozījumi KL 229. pantā un 2291. pantā, paredzot kriminālatbildību par valsts aizsardzībā esošu kultūras pieminekļu un valstij piederīgu senlietu izvešanu ārpus Latvijas Republikas, kas daļēji izpildīs Konvencijas prasības. Ievērojot minēto, būs nepieciešami grozījumi gan LAPK, gan KL, lai pilnībā izpildītu Konvencijas prasības, jo esošais regulējums nav uzskatāms par visaptverošu Konvencijas 5.un 6. panta izpratnē.

Atbilstoši Konvencijas 18. pantam valstij ir pienākums nodrošināt, ka par izmeklēšanu atbildīgās personas un dienesti ir specializējušies kultūras vērtību nelikumīgas tirdzniecības apkarošanā, vai ka personas ir apmācītas šī mērķa sasniegšanai, tāpēc Konvencijas ratificēšanas gadījumā radīsies nepieciešamība apmācīt par izmeklēšanu atbildīgās personas, kuru kompetencē būs minēto noziedzīgo nodarījumu izmeklēšana.

Tāpat Konvencijas 20. pantā norādīta virkne pasākumu, kas veicami valstiskā līmenī, lai sekmētu Konvencijas mērķu izpildi un veiksmīgi cīnītos pret noziedzīgiem nodarījumiem, kas saistīti ar kultūras vērtībām. Šie pasākumi ietver aizdomīgu interneta darījumu un tirdzniecības uzraudzību un ziņošanu par šādiem darījumiem, uzticamības pārbaudes noteikumu mākslas un senlietu izplatītājiem ieviešanu, kā arī citām personām, kas iesaistītas kultūras vērtību tirdzniecībā, informācijas apmaiņas uzlabošana starp policijas iestādēm un muitu par jebkuru kultūras vērtību, kas cietusi noziedzīga nodarījuma rezultātā, lai nepieļautu kultūras vērtību nelikumīgu tirdzniecību u.c. pasākumus. Konvencijas izstrādes posmā Kultūras ministrija ir norādījusi, ka Konvencijas 20. pantā minētās prasības lielākoties jau šobrīd tiek pildītas, taču pēc Konvencijas ratifikācijas būs nepieciešams diskutēt par Konvencijas 20. panta pirmās daļas "d" punkta pasākumu, kas nosaka centrālās valsts iestādes izveides nepieciešamību vai pilnvarojuma sniegšanas nepieciešamību esošajām iestādēm, kā arī citu mehānismu izstrādes nepieciešamību to aktivitāšu koordinēšanai, kas saistītas ar kultūras vērtību aizsardzību.

Ņemot vērā pašreizējo Tieslietu ministrijas rīcībā esošo informāciju, Konvencijas normu ieviešana Latvijas Republikas normatīvajos aktos un attiecīgo grozījumu izdarīšana KL, LAPK, likumā "Par kultūras pieminekļu aizsardzību" un citos normatīvajos aktos neradīs ietekmi uz valsts budžetu.

Ņemot vērā iepriekš minēto, Tieslietu ministrija uzskata, ka pievienošanās Konvencijai dotu nozīmīgu pienesumu Latvijas normatīvā regulējuma pilnveidošanai un attīstībai cīņā pret kultūras vērtību iznīcināšanu un kultūras vērtību nelikumīgu tirdzniecību. Tāpēc, lai uzsāktu pievienošanās procesu un parakstītu Konvenciju, nepieciešams saņemt pilnvarojumu tieslietu ministram parakstīt Konvenciju.

Tieslietu ministrs Dzintars Rasnačs

Iesniedzējs:

tieslietu ministrs Dzintars Rasnačs

Sauša 67036931

Dace.Sausa@tm.gov.lv

1. Saraksts ar Eiropas Padomes Konvenciju par noziedzīgiem nodarījumiem, kas saistīti ar kultūras vērtībām, parakstījušām valstīm ir pieejams: https://www.coe.int/en/web/conventions/full-list/-/conventions/treaty/221/signatures?p\_auth=2m63KpRw [↑](#footnote-ref-1)